Moskva 5. decembra (TASR/HSP/Foto:TASR)
Adoptované ruské deti previezli do rôznych rodín v rozpore s ich právami
Ruskí vyšetrovatelia sa začali zaoberať prípadom podozrenia z obchodovania s deťmi v Spojených štátoch po tom, ako agentúra Reuters zistila, že s adoptovanými deťmi, z ktorých mnohé sa narodili v Rusku, sa obchoduje na internete.
Vyšetrovací výbor prípad otvoril po zverejnení správ o zistení, že "adoptované ruské deti previezli do rôznych rodín v rozpore s ich právami", povedal jeho hovorca Vladimir Markin.
Pátranie novinárov z agentúry Reuters odhalilo čierny trh, kde zúfalí rodičia hľadali nové rodiny pre deti, ktoré si adoptovali, ale už ich nechceli.
Títo rodičia komunikovali prostredníctvom internetových fór na portáli Yahoo a sociálnej sieti Facebook. Súkromne si dohadovali prevod opatrovateľských práv mimo štátneho dohľadu a niekedy aj mimo zákona.
Markin povedal, že medzi deťmi, s ktorými sa takto obchodovalo, bolo aj 26 z Ruska. Niektoré sa neskôr stali obeťami sexuálneho zneužívania.
Rusko zakázalo pred necelým rokom adopcie detí do amerických rodín ako reakciu na americké schválenie zákona o zákaze udeľovania víz Rusom, ktorí sú podozriví z porušovania ľudských práv.
V októbri – mesiac po pátraní agentúry Reuters – americkí zákonodarcovia vyzvali na opatrenia na federálnej úrovni, ktorá by zabránila rodičom predávať nechcené adoptované deti cudzím ľuďom na internete.
Generálny prokurátor štátu Illinois vyzval Yahoo a Facebook, aby sledovali internetové skupiny, v prostredí ktorých by sa objavili ponuky na deti.
mž